Komunikazzjoni tal-Kummissjoni dwar l-għodod ta' ġestjoni bbażati fuq id-drittijiet għas-sajd {SEG(2007) 247} /* KUMM/2007/0073 finali */





[pic] | KUMMISSJONI TAL-KOMUNITAJIET EWROPEJ | Brussel 26.2.2007 KUMM(2007) 73 finali KOMUNIKAZZJONI TAL-KUMMISSJONI dwar l-għodod ta' ġestjoni bbażati fuq id-drittijiet għas-sajd {SEG(2007) 247} KOMUNIKAZZJONI TAL-KUMMISSJONI dwar l-għodod ta' ġestjoni bbażati fuq id-drittijiet għas-sajd WERREJ 1. Il-Kwistjoni 3 2. Sfond 3 3. Il-kuntest Komunitarju 4 4. Sistemi ta' ġestjoni bbażati fuq id-drittijiet (RBM) 5 5. Il-passi li jmiss 6 6. Il-ftuħ ta' dibattitu 7 7. Konklużjoni 7 IL-KWISTJONI Il-Komunikazzjoni tal-Kummissjoni dwar it-titjib tas-sitwazzjoni ekonomika fl-industrija tas-sajd[1] iddikjarat li d-diffikultajiet ekonomiċi fil-preżent f'ħafna partijiet tal-flotta tas-sajd tal-Komunità titlob għall-approċċ differenti għall-ġestjoni tas-sajd. L-enfasi fuq prattiċi ta' sajd sostenibbli, assoċjati ma' livelli ogħla ta' stokkijiet ta' ħut, għandhom jiġu espliċitament marbuta ma' l-għan sabiex jinħoloq ambjent fejn il-bastimenti tas-sajd u l-flotot ikunu aktar effiċjenti mill-perspettiva ekonomika. Ġie rikonoxxut li l-varjetà l-kbira tas-sistemi ta' ġestjoni, kif attwalment applikati mill-Komunità u mill-Istati Membri, jonqsu mit-trasparenza, l-effikaċja u f'ċerti każijiet koerenza ġenerali, fejn jikkontribwixxu għad-diffikultajiet ekonomiċi ta' l-industrija tas-sajd. Din il-Komunikazzjoni tipproponi li teżamina l-alternattivi ta' ġestjoni sabiex tittejjeb l-effiċjenza tal-ġestjoni tas-sajd filwaqt li tiffaċilita l-ilħiq ta' l-għanijiet bażiċi li huma mħaddna mill-Komunità u mill-Istati Membri fil-qafas tal-Politika Komuni tas-Sajd (PKS) – bħall-konservazzjoni ta' l-istokkijiet tas-sajd, il-manteniment ta' l-"istabbiltà relattiva" tal-possibiltajiet tas-sajd ta' l-Istati Membri u settur kompetittiv tas-sajd. L-għan hu li jinbeda dibattitu bejn l-Istati Membri u l-Kummissjoni fuq il-futur tas-sistemi ta' ġestjoni bbażati fuq id-drittijiet tas-sajd fl-ambitu tal-PKS. F'din il-Komunikazzjoni aħna niddefenixxu l-ġestjoni bbażata fuq id-drittijiet (RBM) bħala sistema formalizzata fejn jiġu allokati drittijiet tas-sajd individwali lis-sajjieda, lill-bastimenti tas-sajd, lill-intrapriżi, lill-kooperattivi u lill-komunitajiet tas-sajd. Sfond Minn tmiem l-aċċess sħiħ għar-riżorsi tas-sajd, is-sistemi kollha ta' ġestjoni daħħlu forom differenti tad-drittijiet ta' l-aċċess u/jew ta' l-użu. Dan jgħodd ukoll għall-PKS li għandha tipprovdi inter alia għall-ħruġ ta' liċenzji u kwoti nazzjonali, il-limitazzjoni ta' "ġranet ta' tbaħħir" għall-ċerti żoni tas-sajd u miżuri varji sabiex tiġi stabbilita il-kapaċità tal-flotta. Għalkemm il-mekkaniżmi bażiċi tal-PKS sabiex jiġu allokati d-drittijiet tas-sajd bejn l-Istati Membri taw prova li huma effiċjenti u jżommu fit-tul, f'ħafna aspetti oħra l-PKS ma' laħqitx l-għanijiet tagħha, kif intwera mit-tnaqqis ta' ħafna stokkijiet ta' ħut, partikolarment l-istokkijiet ta' ħut li jgħix f'qiegħ il-baħar, u r-rendiment ekonomiku fqir f'ċerti partijiet tal-flotta. Bl-impożizzjoni ta' l-aċċess "restrittiv" għas-sajd, is-sistemi ta' ġestjoni stabbiliti fuq il-livell ta' l-Istati Membri u tal-Komunità kellhom ir-riżultat li d-dritt għas-sajd impliċitament jallokawlu valur ekonomiku. Illum dan il-valur ekonomiku huwa rifless sew direttament kif ukoll indirettament fid-diversi transazzjonijiet tas-suq li jseħħu fl-industrija tas-sajd. Eżempji ta' dawn huma l-bejgħ jew il-kiri ta' liċenzji, il-ġranet tas-sajd u l-kwoti f'ċerti Stati Membri. Aktar indirettament, il-valur ekonomiku tad-dritt għas-sajd hu rifless fid-differenza fil-prezzijiet tas-suq tal-bastimenti bil-liċenzja jew mingħajrha. B'dan il-mod, swieq fid-drittijiet tas-sajd jeżistu de facto f'ħafna Stati Membri. Il-valur ekonomiku ta' dawn id-drittijiet xi drabi huma sostanzjali u jistgħu jħallu impatt kbir fuq l-iżvilupp tas-settur tas-sajd. L-għan tagħna għandu jkun sistema li tgħin biex dawn il-valuri ekonomiċi jiġu fformalizzati bħala drittijiet individwali għas-sajd, b'hekk tiġi ffaċilitata aktar t-trasparenza, iċ-ċertezza ġuridika, is-sigurtà u fl-aħħarnett aktar effiċjenza ekonomika għas-sajjieda, li jfisser ukoll li jitnaqqas l-infiq għall-bqija tas-socjetà. Fl-isfond ta' dan, jeħtieġ li tinfetaħ diskussjoni biex l-għarfien f'dan il-qasam jinqasam u jittejjeb, u jiġi evalwat il-bżonn li naġixxu. Dawn l-elementi kienu tqajmu fir-Roadmap[2] tal-proposta tal-Kummissjoni għar-riforma tal-PKS, fejn il-Kummissjoni ikkometiet ruħha li tipproduċi rapport fuq l-ambitu tad-dispożizzjonjiet tas-sistemi ta' ġestjoni tal-Komunità u/jew tas-sajd nazzjonali għall-sistema (indipendentement jekk individwali jew kollettiv) ta' drittijiet negozjabbli tas-sajd. Il-kuntest Komunitarju Is-Settur tas-sajd tal-Komunità hu kkaratterizzat minn multipliċità ta' strumenti u mekkaniżmi ta' ġestjoni. Sitwazzjonijiet relattivament simili huma xi kultant trattati b'ħafna modi differenti, jiddependi mill-Istat Membru, ir-reġjun jew it-tip ta' sajd ikkonċernat. Dawn l-approċċi differenti, anke fi ħdan Stat Membru, jikkonstitwixxu fond konsiderevoli ta' esperjenza prattika li għandha tiġi evalwata u jistħoqqilha li tiġi maqsuma bejn il-partijiet. Il-konservazzjoni tas-sajd, kundizzjoni fundamentali għas-sostennibbiltà ta' l-ekosistemi tal-baħar u ta' l-attività ekonomika kontinwa f'dan is-settur, attwalment hija l-għan ewlieni u immedjat. Dan hu konsistenti ma' l-impenn tal-Komunità sew għall-aġendi ta' Johannesburg (il-promozzjoni tar-rendiment massimu sostenibbli) u sew dik ta' Liżbona. Id-dibattitu fuq ġestjoni bbażata fuq id-drittijiet tas-sajd għandu l-ħsieb li jeżamina jekk ġestjoni ekonomika aħjar tas-settur tas-sajd tista' tgħin biex jintlaħaq dan il-għan u partikolarment jekk sistemi ġodda u/jew imtejba ta' ġestjoni għall-aspetti ekonomiċi tas-sajd jistgħu jiġi mfasslin biex tiġi promossa aktar l-effettività u l-effiċjenza. Pereżempju, sistema ta' drittijiet tas-sajd individwali jew ta' kwoti, użu ta' drittijiet territorjali għas-sajd (TURFs) jew drittijiet ta' sforzi tas-sajd jistgħu jikkontribwixxu għat-tnaqqis tal-livell tal-kapaċità għas-sajd u b'hekk pressjoni fuq is-sajd. Is-sistemi kollha ta' ġestjoni iridu jiġu evalwati fid-dawl tal-kontribuzzjoni tagħhom għall-għan tal-PKS, jiġifieri "l-isfruttament tar-riżorsi li jipprovdu kundizzjonijiet sostenibbli mil-lat ekonomiku, ambjentali u soċjali" (ir-Regolament tal-Kunsill (KE) Nru 2371/2002). Il-Komunità hi responsabbli li tillimita d-daqs totali tal-flotta u tiffissa l-qabda u l-livelli ta' sforz għas-sajd, kif ukoll li tiddeċiedi l-miżuri tekniċi bħalma huma restrizzjonijiet fuq il-bastimenti/l-irkaptu, biex tingħata protezzjoni addizzjonali għall-istokkijiet tal-ħut. L-awtoritajiet nazzjonali jqassmu u jmexxu l-liċenzji, il-kwoti u l-isforz fuq livell nazzjonali u reġjonali. Dawn l-interventi kollha ta' ġestjoni diġà qed jgħinu biex jiġu definiti u kkaratterizzati d-drittijiet tas-sajjieda individwali għall-aċċess u l-qbid . Il-valur ekonomiku jista' jiġi abbinat ma' dawn id-drittijiet, imma ġeneralment dan iseħħ b'mod la trasparenti u lanqas prevedibbli. Sistemi ta' ġestjoni bbażati fuq id-drittijiet (RBM) Ma għandu jkun hemm l-ebda taħwid dwar dak li tista' toffri sistema formalizzata ta' l-RBM. Mhijiex ir-rimedju għall-problemi kollha li qiegħed iħabbat wiċċu magħhom is-settur tas-sajd. Mhijiex għodda tal-ġestjoni fiha nnifisha, imma mezz sabiex is-sajjieda jiġu megħjuna biex itejbu r-redditu tagħhom. Għalhekk, xorta jibqa' l-bżonn li l-miri ta' konservazzjoni jintlaħqu permezz ta' miżuri varji tal-ġestjoni tas-sajd. (eż. kwoti). Madankollu, il-formalizzazzjoni tad-drittijiet tas-sajd tista' simultanjament tgħin lis-soċjetà tilħaq dawn il-miri b'infiq effettiv. Ġie affermat li fit-tul taż-żmien is-sostenibbiltà ekonomika twassal anke għat-titjib fis-sostenibbiltà bijoloġika, għaliex sistema ta' l-RBM li taħdem tajjeb għandha twassal għal aktar interess mis-sajjieda u l-industrija fis-sostenibbiltà tar-riżorsa tal-bażi . Għandu jiġi rikonoxxut mill-bidu li fit-teorija kwalunkwe ostaklu għall-kummerċ normali u liberu tad-drittijiet (bħall-kwoti) iwassal għal sitwazzjoni fejn l-allokazzjonijiet tal-kwoti ma jkunux l-aħjar f'termini ekonomiċi. Madankollu, f'termini politiċi hu perfettament leġittimu li kull Stat Membru jagħżel sistema anqas mill-aħjar, iżda li tkun kompatibbli ma' l-għanijiet nazzjonali tiegħu. Dan jista' jħalli għal korrelazzjonijiet bejn għanijiet kunfliġġenti bħall-effiċjenza ekonomika fil-futur qrib u ż-żamma ta' l-impjiegi, jew sabiex jiġu influwenzati l-allokazzjonijiet tad-drittijiet tas-sajd bejn id-diversi subsetturi fl-industrija tas-sajd, i.e. bejn flotot artiġjanali u dawk ta' skala kbira. L-aktar aspett kontroversjali tas-sistemi ta' l-RBM hu t-trasferibbiltà tad-drittijiet. Ir-raġunament wara n-negozjabbiltà tad-drittijiet hu primarjament ekonomiku: l-effiċjenza ta' l-intrapriżi tas-sajd titjieb mal-ħruġ mill-flotta tal-bastimenti ekonomikament dgħajfa, filwaqt li bit-trasferiment tal-kwoti inqas profitabbli għall-bastimenti aktar profitabbli jidaħħal prezz għall-użu tar-riżorsa. L-introduzzjoni ta' prezz għar-riżorsa jista' jwassal għax-xiri ta' drittijiet fuq skala kbira u dan iwassal f'konċentrazzjoni ta' ishma tal-kwoti, distribuzzjoni ġeografika ta' l-attività tas-sajd u kompożizzjoni tal-flotta. Ta' min jinnota li tali konċentrazzjoni diġà saret u hija mistennija li tkompli irrispettivament mill-eżistenzi ta' sistemi ta' l-RBM, l-aktar għaliex il-possibiltajiet tas-sajd tnaqqsu għal livell li jagħmel is-sajd ekonomikament mhux vijabbli għal ħafna bastimenti li qegħdin progressivament jagħżlu skemi nazzjonali ta' dekommissjonar. Biex jikkontrobilanċaw ir-riskju ta' konċentrazzjoni, is-sistemi ta' l-RBM jistgħu jiġu ddiżinjati biex ma jitħallux konċentrazzjonijiet lil hinn minn ċertu limitu, sabiex jiġi ppreservat il-bilanċ ġeografiku ta' l-attivitajiet tas-sajd u biex f'sens wiesa' tinżamm n-nisġa kulturali, soċjali u professjonali tal-preżent. Pereżempju, hemm argumenti sodi favur approċċ prudenti meta sistemi ta' l-RBM jkunu ser jaffettwaw attivitajiet ta' sajd kostali fuq skala żgħira, li jisfruttaw l-istess riżorsa u li għandhom impatt maġġuri fuq l-ekonomija lokali. Is-sajd fuq skala żgħira jista' jiġi protett bħala prijorità politika, b'xi forma ta' ħolqien ta' sistema komunitarja tal-kwoti, bil-għan speċifiku biex jiġi protett l-interess ta' din il-parti ta' l-industrija tas-sajd kontra kompetituri b'kapital aktar intensiv. Madankollu, kwalunkwe mekkaniżmu stabbilit biex jillimita l-effetti negattivi li jistgħu jirriżultaw b'suq mhux regolat, l-aktar f'termini tal-konċentrazzjonijiet u r-rilokazzjonijiet, irid ikun kompatibbli mas-suq waħdieni tal-Komunità u r-regoli tal-kompetizzjoni. L-esperjenza wriet li f'dan ir-rigward il-viġilanza hi mitluba, peress li diversi mekkaniżmi jistgħu jkunu kontradittorji mar-regoli Komunitarji. Kwalunkwe mekkaniżmu jrid ikun sistematikament suġġett għall-eżami mill-Kummissjoni. Is-sistemi ta' l-RBM jistgħu wkoll jikkontribwixxu għall-problemi marbuta mat-titjieb kwalitattiv tal-qbid u tar-rimi li jipperikolaw is-sostenibbiltà tar-riżorsa u jikkumplikaw l-evalwazzjoni tal-livelli reali tal-qbid. Madankollu, dawn l-isfidi jeżistu wkoll taħt ir-reġimi attwali ta' ġestjoni u ma għandhomx jitqiesu bħala esklussivi għas-sistemi ta' l-RBM. Preżentement il-Kummissjoni qiegħda tipprepara inizjattiva politika fuq ir-rimi li għandha tgħin biex jittaffa kwalunkwe effett ta' użu aktar wiesa' tas-sistemi ta' l-RBM. F'dan il-kuntest, il-bżonn ta' infurzar imtejjeb u l-kontroll ta' l-attivitajiet tas-sajd huma essenzjali għas-suċċess aħħari ta' kull sistema ta' ġestjoni li hi fis-seħħ. Il-passi li jmiss F'dan l-istadju, bir-rikonoxximent mill-PKS tal-prinċipju ta' l-"istabbiltà relattiva" għall-allokazzjoni tal-possibiltajiet tas-sajd bejn l-Istati Membri, li hu intiż biex jiġi żgurat "sehem mistenni ta' l-istokkijiet għal kull Stat Membru" (ir-Regolament tal-Kunsill (KE) Nru 2371/2002), jidher li mhemmx il-possibilità biex is-sistema ta' l-RBM titmexxa fuq livell Komunitarju, fejn id-drittijiet għas-sajd jkunu jistgħu jiġu kkummerċjati mingħajr xkil bejn l-Istati Membri. Kwalunkwe użu tas-sistemi ta' l-RBM fil-PKS attwali għandha tiġi żviluppata fuq livell ta' Stat Membru, li tiffoka fuq il-kummerċjalizzazzjoni tad-drittijiet tas-sajd fi ħdan l-Istat Membru. Dan ma għandux,ovvjament, iwaqqaf Stat Membru milli jiddeċiedi li s-sistema ta' l-RBM tiegħu għandha tħalli l-possibbiltà ta' l-iskambju tal-kwoti ma' ċittadini ta' Stati Membri oħra, kif diġà huwa l-każ. Kwalunkwe dibattitu fuq livell Komunitarju fuq is-sistemi ta' ġestjoni tas-sajd għandu jiffoka fuq l-analiżi tas-sistemi nazzjonali tal-preżent u fuq il-possibilità biex tittejjeb l-effiċjenza tagħhom bl-iskambju ta' l-aħjar prattika. Għandu jerġa' jkun enfasizzat li kull Stat Membru hu ħieles li jistabilixxi l-għanijiet tiegħu f'termini tal-ġestjoni tas-sajd fid-dimensjoni ekonomika, soċjali u kulturali. Fuq il-bażi ta' l-approċċi nazzjonali u "minn isfel għal fuq", fil-valutazzjoni ta' jekk is-sistemi ta' l-RBM humiex xierqa, huwa importanti li kull Stat Membru jeżamina kif l-għanijiet differenti tiegħu jistgħu jintlaħqu u liema korrelazzjonijiet bejn l-għanijiet huma mistennija. F'dan ir-rigward, id-dibattitu għandu jqis l-opinjoni ta' l-industrija bis-sehem tal-Kumitat Kunsultattiv għas-Sajd u l-Akkwakultura (ACFA) u bl-involviment tal-Kumitat tad-Djalogu Soċjali tas-Settur tas-Sajd fuq il-Baħar, peress li RBM li taħdem tajjeb jkollha bżonn ta' ġestjoni soda fuq il-livelli kollha. Aktar fundamentalment, jista' jkun hemm għadd ta' diffikultajiet fi ħdan l-Istati Membri biex jiġu stabbiliti sistemi ta' l-RBM relattivament uniformi. Minħabba l-użanza u t-tradizzjoni xi pajjiżi jikkontestaw l-għotja lill-interessi privati, anke temporanjament, ta' l-aċċess tad-drittijiet għall-riżorsa pubblika. Addizzjonalment, dawn id-drittijiet għandhom jiġu integrati fil-varjetà wiesgħa ta' l-istrutturi ġuridiċi ta' l-Istati Membri. Fl-aħħarnett, dibattitu fuq livell Komunitarju dwar l-RBM għandu jqis l-elementi transnazzjonali biex jinsabu sinerġiji bejn is-sistemi ta' l-Istati Membri, jew li jiġi introdott bdil ta' kwoti bejn l-Istati Membri. Din tqajjem aktar il-tħassib ta' l-impatt potenzjali ta' kwalunkwe ċaqliq fuq l-allokazzjonijiet ġeografiċi tal-kwoti fuq il-prinċipju ta' l-"istabbiltà relattiva". Il-ftuħ ta' dibattitu Il-ħtieġa ta' dibattitu fuq livell Komunitarju fuq l-aspetti ekonomiċi ta' ġestjoni tas-sajd huwa enfasizzat mill-orjentament il-ġdid tal-PKS, partikolarment fir-rigward ta' l-għanijiet ta' l-iżvilupp sostenibbli fit-tul (kif rifless fil-Kommunikazzjoni riċenti tal-Komunità fuq l-implimentazzjoni ta' l-istrateġija ta' l-MSY), inizjattivi riċenti sabiex tittejjeb il-proffitabbiltà ekonomika tal-flotot tas-sajd bl-għajnuna tas-salvataġġ u r-ristrutturar u l-Fond il-ġdid tas-Sajd Ewropew. Barra minn hekk, il-bejgħ u x-xiri tad-drittijiet tas-sajd diġà jeżistu f'xi Stati Membri, jew fi swieq stabbiliti jew b'mod indirett. Għalhekk id-drittijiet tas-sajd diġà jeżistu de facto , b'effetti mhux daqshekk ċari fuq l-industrija u l-komunitajiet tas-sajd. Il-bidu ta' dibattitu fuq dawn il-materji hu kemm importanti kif ukoll urġenti. Id-diskussjonijiet tal-Kummissjoni ma' l-industrija u l-Istati Membri kixfu temi partikolarment sensittivi mat-twaqqif tas-sistemi ta' l-RBM. Dawn jinkludu: - Il-kwistjoni ta' l-"istabbiltà relattiva"; - It-trasferibbiltà tad-drittijiet tas-sajd, li tista' tinvolvi konċentrazzjonijiet eċċessivi jew ħafna drabi irreversibbli ta' dawn id-drittijiet; - Allokazzjoni inizjali u drittijiet tas-sajd fit-tul; - Il-possibbiltà ta' żvantaġġi għas-settur tas-sajd artiġjanali meta jeżisti ma' intrapriżi tas-sajd fuq livell industrijali; - Il-problemi relatati mat-titjib kwalitattiv tal-qbid u ta' l-iskart; - Il-bżonn ta' kontrolli effiċjenti ta' infurzar. Dawn it-temi għandhom jiġu direttament indirizzati jekk dibattitu pragmatiku u konstruttiv fuq il-futur tal-ġestjoni bbażata fuq id-drittijiet tas-sajd fl-ambitu tal-PKS. Il-Kummissjoni għandha l-ħsieb li tibda' dan id-dibattitu, fil-limitu tar-riżorsi tagħha, b'firxa ta' studji speċifiċi u ta' għarfien espert. Il-pjanijiet tal-Kummissjoni huma li tagħlaq id-dibattitu u tevalwa l-bżonn ta' aktar azzjoni fi żmien 12-il xahar mill-adozzjoni ta' din il-Kommunikazzjoni. Imbagħad il-Kummissjoni tirrapporta lill-Kunsill u l-Parlament Ewropew u, jekk u meta jkun xieraq, tagħmel proposti jew rakkomandazzjonijiet għas-segwitu. Konklużjoni Il-Kummissjoni tikkunsidra li hu importanti li tinbeda diskussjoni fuq it-tema ta' l-għodod ta' ġestjoni bbażati fuq id-drittijiet tas-sajd. F'dan il-qasam ħafna esperjenzi jeżistu f'diversi Stati Membri, u issa huwa importanti li aħna ntejbu l-għarfien tagħna ta' kif id-drittijiet tas-sajd jinħolqu u jeżistu fi ħdan il-Komunità, li aħna naqsmu u niddiskutu l-għarfien u l-prattiċi tajbin f'dan il-qasam u jekk aġġustamenti jew inizjattivi ġodda jistgħux jiġu ġġustifikati bil-ħsieb li jinqdew aħjar l-għanijiet ġenerali tal-Politika Komuni tas-Sajd. Il-Kummissjoni ħerqana għal dibattitu pragmatiku, trasparenti u li jħalli frott bejn il-partijiet interessati u l-Istati Membri. [1] KUMM(2006) 103 finali. [2] Komunikazzjoni mill-Kummissjoni fuq ir-riforma tal-Politika Komuni tas-Sajd ("Roadmap"), KUMM(2002) 181 finali.